Bønner til bruk under Global uke 2026
For de som primært bruker fri bønn: Se forbønnspunkter nedenfor.

1. Fellesbønnen for Global uke (se også lengre versjon som veksellesning nedenfor)

Frihetens Gud,
noen blant oss leverer varer og tjenester
under tvang og uten lønn å leve av.

De krenkes mens andre forgriper seg på deres kropp.
Under slit i gruver og på fabrikker
går de glipp av skolegang og likeverdig behandling.

Jesus, du ga deg selv for alle,
gi oss nåde så vi åpner blikket
og gjør vår del for en mer rettferdig verden.
Du som løser bånd,
la alle mennesker få sin rett!
- Bønnen er skrevet av Styringsgruppen for Global uke og Norges Kristne Råd


2. Fellesbønnen «Frihetens Gud» - utvidet versjon: 

Frihetens Gud! Over hele landet samles folk i bønn til deg: 

Vi ber for alle dem blant oss som leverer varer og tjenester framstilt med tvang eller urett,
som utnyttes på byggeplasser, i restauranter og på åkre - uten lønn å leve av,
som krenkes mens andre forgriper seg på deres kropp,
som går glipp av barndom, skolegang og likeverdig behandling,
mens dagene tilbringes i gruver eller i fabrikklokaler.   

Vi forenes i bønn til deg, Gud! 
Du som elsker den undertrykte såvel som undertrykkeren – og den lunkne, 
du kaller oss ut til frihet i Jesu navn og til å elske vår neste som oss selv. 

Gi derfor oss nåde til å åpne blikket og se alle medmennesker - og gjøre vår del.
Gud, du som løser bånd og setter fanger fri: 
La frihetens time komme 
så alle mennesker får sin rett og vi sammen kan prise deg!  
I Jesu navn. Amen.
			- Utvidet versjon: Norges Kristne Råd

3. Andre bønner til Global uke 

3.1. Tre ledd/tre bønner: 
Skrevet av Kristina S. Furberg,  Svenska Kyrkan i Norge i samarbeid med Norges Kristne Råd.

I – Led oss til deg
Gode Gud, himmelske far, venn og hjelper, 
vi takker deg for alle gode gaver du gir oss i dag og hver ny dag: Liv, felleskap, tro og håp. 
Takk for den store gaven framtidshåp. 
Vi ber om at du gjør oss oppmerksomme på ditt nærvær i alt som er, i hvert menneskes liv 
her i vår by, her i vår verden. 
Lys opp mørket slik at ondskapens gjerninger blir 
synlige for alle. 
Led oss i din retning, til sunnere relasjoner med hverandre, og i retning av en mer rettferdig verdensorden. 
Vi ber for alle som lider, 
alle som rammes av urett, krig og ødeleggelser. 
Vi ber for alle som lever i undertrykkelse og som blir utnyttet, for alle som lever som om de er slaver. 
Vi ber for deres hverdag, deres dager og netter. 
Takk for at du aldri forlater en eneste en av oss. 
Vi ber for alles rett til å be - og om trygghet i bønnen. 
Vi ber om kraft og inspirasjon til å forsvare demokratiske friheter og menneskers rettigheter. 
I Jesu Kristi navn. Amen.
II – Alt hører sammen
Gode Gud, himmelske far, venn og hjelper,
Vi kommer til deg med vår bønn for hele din menneskehet, hele ditt skaperverk 
Alt liv hører sammen gjennom din Ånd – 
når en del lider påvirkes helheten.
Tilgi oss at vi ikke alltid står opp for rettferdighet og frihet for alle.
La oss alle være med på å belyse og avsløre 
det som er ondt. 
Hjelp oss alle til å bidra vårt felles beste.
Lær oss å gi og ta imot omsorg fra hverandre.
I Jesu Kristi navn. Amen.
III – Litani
Leder: Evige, allmektige Gud.
Alle: Miskunn deg over oss. 
L: Herre, hør vår bønn.
A: Herre, hør vår bønn.
L: Vi, ditt folk, hele menneskeheten ber deg – kom med din rettferdighet og fred til alle land og folk.
A: Miskunn deg over oss. 
L: Kom med din rettferdighet og fred til hvert menneske; barn, kvinne og mann på jorden. 
A: Miskunn deg over oss. 
L: Kom med trøst og kraft og mot til alle som lider under undertrykkelse, alle som utnyttes, alle som tvinges til ting de ikke selv vil.
A: Miskunn deg over oss. 
L: Kom med kunnskap og innsikt i hvordan våre egne handlinger påvirker andres liv. Opplys oss om din vei 
og gjør oss villige til å gå den. 
A: Miskunn deg over oss. 
L: Kom med trøst, kraft og mot til alle som ser og opplever at andre behandles urettferdig. 
Velsign alle gode handlinger.
A: Miskunn deg over oss. 
L: Kom med selverkjennelse og omvendelse til alle som utnytter andre for egen vinnings skyld.
A: Miskunn deg over oss. 
L: Gode Gud, takk for at du lover å høre vår bønn – før vi roper.
A: Amen. 
IV – Benedictus
Når vi ser din himmel, stjernene du tenner 
og måneskinnet som gir lys til smertens natt. 
Når mennesker står sammen mot det onde så det gode vokser og blir en kraft – 
da fødes det i oss en lengsel etter deg 
og et ønske om at du velsigner vår kamp. 
Da takker vi deg for Ånden i oss, som vil lære og lede oss framover – sammen. Amen. 
- Bønnene er skrevet av Kristina S. Furberg, diakon i Svenska Kyrkan i Norge i samarbeid med Norges Kristne Råd

Bønn for mennesker som lever i ufrihet 
Kjære Gud, du har skapt hvert menneske med verdi, verdighet og rett til frihet. 
I dag ber vi for mennesker som lever i slaveri, tvang og utnyttelse. 
Vi ber for barn som må arbeide når de skulle ha vært på skolen, og for barn som har mistet muligheten til å lære, leke og være trygge. 
Beskytt dem, og la dem møte mennesker som ser og hjelper. 
Vi ber for unge som blir lokket, presset eller tvunget inn i arbeid, ekteskap eller andre situasjoner. 
Gi dem håp, hjelp og nye muligheter. 
Vi ber for mødre og fedre som utnyttes i arbeid, og som bærer ansvaret for å skaffe mat og trygghet til familien sin. 
La dem få arbeide under verdige forhold og leve uten frykt. 
Vi ber for mennesker med funksjonsnedsettelser og andre som kan bli utnyttet fordi de er avhengige av andre. 
La dem bli møtt med respekt, beskyttelse og omsorg. 
Vi ber for mennesker som ikke kan gå sin vei, som ikke får bestemme over sitt eget liv, og som kanskje ikke vet hvor de kan be om hjelp. 
Og Gud, hjelp også oss. Åpne øynene våre for urett. 
Gjør oss modige nok til å bry oss, villige til å lytte og klare til å handle når vi kan gjøre en forskjell. 
Du er en Gud som ser den som blir oversett. Lær oss å gjøre det samme. 
Amen.
- Bønnen er hentet fra ADRA Norge, gjengitt med tillatelse 

Punkter til forbønn i anledning Global uke mot moderne slaveri 2026
Kan brukes fritt, men å lese alle punktene blir for mye.  Man bør gjøre et utvalg.  
Foreslått utvalg for 2026 er merket i blått. De kan leses høyt eller flettes inn i fri bønn, eventuelt lest av 2-5 ulike personer (barn, voksen, ung, eldre, flerkulturell, person med funksjonsnedsettelse). 

Start med et takkepunkt. Velg deretter noen «Be for» og noen «Be om…». 
Mellom hvert punkt, kan forsamlingen samme be: «Miskunne deg, Gud!». 
Avsluttes med at alle ber «Herre Jesus, det ber vi om i ditt navn» el. «Herre, hør vår bønn!»
Takk for…
* at alle mennesker er skapt i Guds bilde og at ingen kan frata noen deres verdi
* at du, Gud i ditt ord sier at du har en særlig omsorg for barn, flyktninger, fremmede, utstøtte og fattige.

Vi ber for…
* alle barn, kvinner og menn som er utsatt for vår tids slaveri gjennom menneskehandel, tvangsarbeid, tvungen prostitusjon, tvangsekteskap eller annen grov utnytting.
* alle barn, kvinner og menn som er på flukt fra Ukraina, Sudan, i Midtøsten og andre krigsområder – og de som søker beskyttelse og et liv her i Norge
* alle arbeidere som ikke har en lønn å leve av og ikke har en verdig arbeidshverdag
* alle migrantarbeidere, som har reist hjemmefra for å sikre et levebrød og står i fare for å bli utnyttet 
* alle jenter og kvinner, gutter og menn, som utnyttes i sex-slaveri og tvungen prostitusjon
* alle som er på flukt eller migrerer og dermed står i særlig fare for å havne i utnyttelse
* alle som blir bytte for menneskehandleres falske løfter om fortjeneste og arbeid
* alle jenter som gjennom tvangsekteskap frarøves barndom, utdanning og frihet
* alle barn som må arbeide lange dager istedenfor å gå på skole
* alle som tvinges til krigstjeneste, presses for penger eller frarøves sine organer
* at menneskehandlere og alle som utnytter andre må stoppes - og omvender seg  
* alle som kjemper for frihet og rett for seg selv eller for andre

Be om at …
* alle som utnyttes i slaveri får mot og muligheter til å vinne fram til frihet og et verdig liv
* at alle arbeidsgivere i Norge og i verden sørger for gode og verdige vilkår for sine ansatte.
* at vi som forbrukere kan fatte gode valg i omtanke for naturen og våre medmennesker
* at overlevende fra utnyttelse, krenkelser, og vold får nytt håp og kan rette ryggen i frihet.
* at myndigheter, bedrifter og organisasjoner kan gjøre sitt beste for å få en slutt på all utnyttelse.
* at du, Jesus, kan gi oss vilje til oppbrudd fra egen likegyldighet - og mot til å ta i bruk mulighetene vi har 
* at du, Jesus, kan hjelpe oss å aldri overse verdien i hvert enkelt menneske
* at du, Jesus, viser oss hvordan vi kan bruke evner og krefter til støtte for undertrykte – både de som lever nær oss og de langt borte.
* at Jesu rettferdige fred kan bryte fram i verden og Guds rike komme til alle mennesker.
Amen.

